“สปริงนิวส์” แจงเลิกจ้างพนักงาน พิจารณาตามความเหมาะสม-ถูกต้องตามกม.แรงงาน
"สปริงนิวส์" แจงขยายงาน-ปรับโครงสร้างองค์กร-เลิกจ้างพนักงาน 40 อัตราเพื่อให้สอดคล้องกับนโยบาย มุ่งสู่เป้าหมายตามวิสัยทัศน์ในปี 2559 จดหมายดังกล่าว ระบุ"ทางบริษัทได้พิจารณาตามความเหมาะสม และได้มีการสื่อสารกับพนักงานให้เป็นที่เข้าใจ พร้อมได้ดูแลพนักงานที่ถูกเลิกจ้าง ด้วยความเป็นธรรม และถูกต้องตามกฎหมายแรงงานทุกประการ"
29 ต.ค. 2558

นางอภิศรา อิศรศักดิ์ ณ อยุธยา ผู้อำนวยการใหญ่สายงานสื่อสารองค์กรของบริษัท สปริงนิวส์ เทเลวิชั่น จำกัด ออกจดหมายชี้แจงถึงกรณีสถานีข่าวสปริงนิวส์ ทีวีดิจิทัล ช่อง 19 ปรับโครงสร้างองค์กรว่า สถานีข่าวสปริงนิวส์ฯ ได้มีการปรับโครงสร้างองค์กร เพื่อให้สอดคล้องกับนโยบาย มุ่งสู่เป้าหมายตามวิสัยทัศน์ในปี 2559 คือ เป็นสถานีข่าวยอดนิยมอันดับ 1 ของประเทศ ทุกแพลทฟอร์ม บนความรับผิดชอบ และก้าวสู่ศูนย์กลางข่าวสารอาเซียน ซึ่งได้เริ่มกลยุทธ์รุกทุกแพลทฟอร์ม
ทั้งนี้ สถานีได้แถลงข่าวเปิดคลื่น “FM 98.5 สถานีข่าวจริง สปริงเรดิโอ”ไปเมื่อวันที่ 26 ต.ค.ที่ผ่านมา และล่าสุดได้ปรับยุทธศาสตร์ในการทำงานอย่างต่อเนื่อง ด้วยการปรับโครงสร้างองค์กร โดยจะมีการปรับลดพนักงานในบางภาคส่วน จำนวน 40 อัตรา ขณะเดียวกันมีนโยบายขยายงานข่าวภาคเศรษฐกิจและต่างประเทศเพื่อตอบสนองเป้าหมายองค์กรปี 2559
“ทางบริษัทได้พิจารณาตามความเหมาะสม และได้มีการสื่อสารกับพนักงานให้เป็นที่เข้าใจ พร้อมได้ดูแลพนักงานที่ถูกเลิกจ้าง ด้วยความเป็นธรรม และถูกต้องตามกฎหมายแรงงานทุกประการ”จดหมายดังกล่าว ระบุ
อนึ่ง สปริงนิวส์เป็นบริษัทในเครือของบริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ซึ่งซื้อขายอยู่ในตลาดหลักทรัพย์แห่งประเทศไทย